རང་གི་རིག་ཤེས་དང་གཞན་གྱི་བསླབ་བྱ་གཞི་བཟུང་ང་ཚོས་ཐག་གཅོད་བྱེད་ཀྱི་ཡོད་སྟབས་ལམ་ལ་འགྲུལ་བཞིན་སྐབས་རེ་འགལ་འཛོལ་ཡང་ཡོང་གི་ཡོད།གང་ལྟར་ཡང་རང་གི་འགྲོ་ཡུལ་རང་གིས་ཐག་བཅད་ཀྱི་ཡོད་པ་རེད།ལམ་གང་ཞིག་ཏུ་ཞུགས་ནའང་རང་གི་ཀུན་སློང་དེ་གནོད་འཚེ་ཅན་ཞིག་ཡིན་དང་གནོད་འཚེ་མེད་པ་ཞིག་ཡིན་བརྟག་དགོས་རྒྱུ་གལ་ཆེན་པོ་རེད།གནོད་སེམས་ཅན་གྱི་ལས་ཅི་ཞིག་བྱས་པ་ཡིན་ནའང་མཐར་ཐུག་སྦྱོར་བ་རྩུབ་པ་རང་ཉིད་ལ་ཡོང་བ་རེད།བྱང་ཆུབ་སེམས་དཔའ་ཆེན་པོ་ལྟ་བུའི་གཞན་ཕན་གྱི་བློ་མེད་ནའང་གཞན་ལ་གནོད་འཚེ་བྱེད་རྒྱུའི་ཀུན་སློང་དེ་མེད་པ་བྱེད་རྒྱུ་གལ་ཆེན་པོ་རེད།རང་གི་ཀུན་སློང་ལ་ཉིན་ཞག་དུས་དྲུག་ཏུ་དྲན་ཤེས་དགོས་པ་རེད།དྲན་ཤེས་ཀྱི་དེད་དཔོན་འདི་ཡིས་ང་ཚོ་ལམ་ཡང་དག་གི་སྟེང་འཇོག་གི་རེད།